35. schôdza NR SR - 3.deň - A. dopoludnia
Dátum: 2025-05-29
Poslanec: Galek, Karol (SaS)
Druh vystúpenia: Vystúpenie v rozprave

40. Vážené kolegyne, vážení kolegovia, pekný deň vám prajem. Máme tu na stole pre mňa naozaj nelogický, nepochopiteľný návrh, ktorý nám má opäť podsúvať informáciu, že to, čo je z Ruska, je lepšie, je lacnejšie, je výhodnejšie, je väčšie? Tak ako možnože tie mikroprocesory z Ruska sú tiež najväčšie na svete. Ja som energetik a dovolím si povedať zopár slov práve z pohľadu tej energetiky, pretože aj v samotnom návrhu sa hovorí o tom, že dopad sankcií na Rusko má na nás vplyv aj z pohľadu napríklad cien energií alebo energetickej bezpečnosti, ale, žiaľ, nie je to tak. Častokrát počúvame taký naratív, že ruský plyn je lacnejší, lacnejší. A ja sa pýtam, lacnejší ako čo? Ako iný plyn alebo ako plyn, ktorý nemáme, alebo aký plyn vlastne? Treba si uvedomiť, že naozaj tú cenu toho tovaru vždy určuje jeho dostupnosť. A jednoducho najdrahším plynom je práve ten, ktorý nemáme vo chvíli, keď ho potrebujeme. A toto sa, bohužiaľ, v minulosti stalo a stalo sa to aj viacerým našim partnerom z iných krajín, kedy zrazu proste ten plyn prestal tiecť. Prestal tiecť koniec koncov aj teraz v januári tohto roku. Robert Fico tvrdil, alebo šíril taký naratív, že to bolo z dôvodu toho, že ukrajinská strana nebola ochotná prepravovať tento plyn, ale aj treba si uvedomiť, že tam riadne bola ukončená zmluva, päťročná zmluva na jeho prepravu, a tiež si treba uvedomiť, že za plyn, ktorý bol prepravovaný cez Ukrajinu, jednoducho bola financovaná táto vojna, rakety, náboje, všetko, čím sa dnes útočí, čím útočí ten ruský agresor práve na Ukrajine. No a potom prišiel tu dokonca taký návrh, dokonca zo strany toho agresora Putina, že no dobre, tak dajme si nejaké prímerie a neútočme aspoň na tú energetickú infraštruktúru, do ktorej spadal napríklad aj ten plynovod, ktorý bol v tej chvíli prázdny. A viete, čo urobil Putin? On jednoducho tou rúrou poslal vojakov. Normálne sa vojaci plazili tými plynovodnými rúrami, aby opäť mohli vyjsť kdesi na ukrajinskom území a mohli napádať na tomto území ukrajinských vojakov, civilistov, zabíjať deti. Bohužiaľ, toto som si nevymyslel, toto sa reálne stalo. No a teraz to porovnanie, že prečo sa hovorí o tom, že ruský plyn je lacnejší. My dnes nemáme zverejnenú zmluvu medzi SPP a Gazpromom. Logicky, táto zmluva je predmetom obchodného tajomstva, ale vieme napríklad porovnať ju s Maďarskom, kde bolo minimálne povedané, že dobre, je tu nejaká zmluva, táto zmluva sa odvíja od trhovej ceny a je tam daná nejaká zľava, nejaký rabat. A viete, kvôli čomu? Kvôli tomu, že tá zmluva je dlhodobá, ona platí až do roku 2034. No a Poliaci, ktorí naozaj sú veľmi pokrokoví, dovolím si v tomto povedať, už v roku 2018 si uvedomili, že sa budú musieť odstrihnúť od tohto ruského plynu, že ten ruský plyn im naozaj nevyhovuje, že je naozaj v mnohých ohľadoch drahší a jednoducho poľský PGNiG, to je obdoba nášho SPP, akurát PGNiG má pod sebou aj napríklad prepravu plynu alebo jeho distribúciu, tak oni už v roku 2019 uzatvorili 20-ročný kontrakt na dodávky plynu z Kataru a zo Spojených štátov a povedali, že predstavte si tento plyn nás vyjde o 20 až 40 % lacnejšie ako ten ruský. V roku 2021 následne rozšírili tento kontrakt, takisto uzatvorili podobný so spoločnosťou Venture Global, so spoločnosťou Sempra Energy a jednoducho dnes môžu povedať, že do Poľska žiaden ruský plyn neprúdi. A ten plyn majú lacnejší, ako mali v tom čase z Ruska. Takže naozaj nie je pravda, že ruský plyn je lacnejší a pre nás je to príležitosť, aby sme uzatvárali kontrakty, ktoré budú dlhodobé a budú s partnermi z demokratických krajín. Ešte keď som bol štátnym tajomníkom na ministerstve hospodárstva, tak SPP uzatvorilo niekoľko takýchto kontraktov, najprv to bol skvapalnený zemný plyn zo Spojených štátov, neskôr to bol nórsky plyn. Všetky tieto zmluvy platia dodnes, sú predlžované, bohužiaľ, iba na jednoročnej báze a ja si myslím, že naozaj nastal čas, aby aj tieto kontrakty, alebo aj s inými alternatívnymi partnermi, boli uzatvorené na dlhší čas. Takisto platí, že Rusko nie je spoľahlivý partner. Už som hovoril o tom, že v minulosti došlo k prerušeniu dodávok plynu opakovane. No a čo bolo výsledkom? Gazprom čelil viacerým žalobám od európskych energetických spoločností a, čuduj sa svete, tieto súdne spory prehral. Bavíme sa o miliardových čiastkach. Či už to bol rakúsky OMV, nemecký Uniper, RWE. Ja mám za to, že aj SPP malo žalovať Gazprom práve pre nedodávky plynu počas januára tohto roku. Čo sa týka napríklad ropy, asi ste zachytili, že napríklad v Českej republike takisto dodávky ropy sú z iných zdrojov ako ruských a, čuduj sa svete, keď si pozriete dnes porovnanie, tak tie palivá sú v Českej republike lacnejšie o 14 centov. Opäť pýtam sa, je tá ruská ropa nejakým spôsobom lacnejšia? No asi nie, pokiaľ v Českej republike sú tie palivá lacnejšie. A my dneska máme tie možnosti, aby sme si dodali inú ropu. Koniec koncov Slovnaft tiež ešte za nášho pôsobenia na ministerstve hospodárstva nám veľmi otvorene povedal, my sme pripravení na stredne ťažkú ropu práve z Ruska, bude nás stáť niekoľko desiatok, ak nie stoviek miliónov eur, aby sme prešli aj na inú technológiu, ale keď to bude nevyhnutné, tak to urobíme. A oni to aj urobili. A dnes majú takisto odskúšanú, oni to volajú že polievky. to sú také rôzne zmesi rôznych arabských rôp, ktoré fungujú, ktoré fungujú a z ktorých dokážu takisto produkovať ropné produkty, ktoré dodávajú na náš trh a vedia to dodávať aj do zahraničia. A opäť bavíme sa o rope, ktorá nie je z ruských zdrojov. No a ja keď som zachytil také tie vyjadrenia, bolo to naposledy, keď sa teda premiér rozčuľoval práve nad tým návrhom, aby sme sa zbavili všetkých ruských dodávok a malo sa to týkať aj toho jadrového paliva, kedy povedal, že ale my predsa bez iného ako ruského jadrového paliva fungovať nevieme. No je pravda, že momentálne nie. Slovenské reaktory, troška technológie, sú typu VVER 440, je to ruská, dovolím si povedať, blbuvzdorná technológia, ktorá je pomerne jednoduchá, pre tento typ reaktorov, ktoré majú aj v ďalších piatich európskych krajinách, v súčasnosti naozaj nie je certifikované palivo. Ale predstavte si, že v Českej republike asi pred mesiacom dodal Westinghouse alternatívne palivo, nebolo to pre VVER 440, bolo to pre VVER 1000, a toto palivo funguje. A práve tak sa Westinghouse zaviazal, že vyvinie a nechá certifikovať palivo aj pre naše 440. A v Českej republike, ktorí majú takisto reaktory 440, to bude už na budúci rok. S nami, so Slovenskými elektrárňami, má takisto uzatvorené zmluvy, na základe ktorých toto palivo bude dodané v roku 2026. A aby to nebolo iba o tom, že sú to zlí Američania, absolvoval som asi týždenný pobyt vo Francúzsku, kde takisto francúzske spoločnosti deklarovali záujem dodávať palivo, vyvinúť palivo, ktoré by mohlo byť vhodné pre náš typ reaktorov. Toto sa má udiať o rok neskôr, v roku 2027. Takže nie je pravda, že my by sme neboli pripravení na iné ako ruské jadrové palivo. Ide iba o to mať na sklade dostatok paliva, áno, možnože teraz sa treba na to pripraviť, že tu budú nejaké dodávky, že tu bude na tom medzisklade, ale po roku 2027 vieme fungovať aj s iným ako ruským palivom. A to v prípade všetkých našich slovenských reaktorov, ktoré sú na technológii, postavené na technológii VVER 440, netreba sa toho báť. Táto technológia, resp. tieto fungovali už v rokoch 2001 až 2007, myslím, že to bolo vo Fínsku, následne aj Fíni prešli na to ruské palivo, ale opäť aj oni sa vracajú k iným technológiám, k iným dodávateľom, tak ako to robí celá Európa. Takže naozaj nebojme sa toho, ten ruský brat nikdy nebol ani lacný, ani spoľahlivý a naozaj hľaďme radšej tým smerom, aby sem sa odstrihli a možno vybudovali si nejakú vlastnú sebestačnosť, či už sú to obnoviteľné zdroje alebo znižovanie energetickej efektívnosti, ale súčasne sa spoliehali viacej na našich demokratických partnerov. Ďakujem.